ועדת החוקה, חוק ומשפט, כנסת 15, פרוטוקול מספר 170, 2000-08-22 12:30

אמנון רובינשטיין: אני פותח את ישיבת הוועדה.

אמנון רובינשטיין: הנושא שלנו: צו בתי-המשפט (שינוי התוספת השלישית לחוק), התש"ס-2000.

אמנון רובינשטיין: בבקשה גב' לבנת משיח.

עו"ד לבנת משיח: על-פי חוק רישום קבלנים לעבודות הנדסה בנאיות, עבודות מסוימות צריכות להתבצע על-ידי קבלנים רשומים ובהתאם לסיווג שהם רשומים בו.

עו"ד לבנת משיח: מי שעובר על הוראות חוק זה מובא היום לדין בבית-משפט שלום.

עו"ד לבנת משיח: לפני כשלוש שנים היתה החלטה של היועץ המשפטי לממשלה שהעבירות האלה ייאכפו על-ידי הרשויות המקומיות במסגרת הפיקוח על הבנייה – שהן גם עבירות של הפרת חוקי הבנייה – ומי שעוסק בזה הם התובעים של הרשויות המקומיות.

עו"ד לבנת משיח: תובעים אלה מופיעים לרוב בבית-משפט לעניינים מקומיים וכאשר הם צריכים לדון בתיק בנייה יהיה חבל שהם יצטרכו לפצל את התיק – קודם לגשת לבית-משפט לעניינים מקומיים לגבי תיק הבנייה פרופר, לאחר מכן אם יש הפרה של חוק רישום קבלנים לגשת לבית-משפט שלום כדי לדון באישום השני.

עו"ד לבנת משיח: לכן אנחנו מבקשים להוסיף לרשימת העבירות שבית-משפט לעניינים מקומיים יכול לדון בהן גם את העבירות על חוק רישום קבלנים.

אמנון רובינשטיין: נציג לשכת עורכי הדין.

עו"ד אד פרידמן: יש לנו בעיה עם ההופעות של התובעים המשטרתיים.

אמנון רובינשטיין: יש פסק דין בחיפה שפוסל את זה.

אמנון רובינשטיין: אגב, אני וגם חלק מחברי הוועדה הבענו את דעתנו לא באופן רשמי שמוכרחים לפתור את הבעיה של התובעים המשטרתיים.

אמנון רובינשטיין: באופן כללי אני בעד העברת סמכויות לרשויות המקומיות מכיוון שאנחנו מטילים עליהן אחריות ולא נותנים להן סמכויות.

דורית ואג: אני רוצה לציין שהתאחדות הקבלנים הוזמנה לדיון.

דורית ואג: נציגיה לא הגיעו אבל הם העבירו הודעה שהם תומכים בצו.

אמנון רובינשטיין: אני מעמיד זאת להצבעה.

אמנון רובינשטיין: מי בעד אישור הצו?

אמנון רובינשטיין: הצבעה הצו אושר

אמנון רובינשטיין: הצו אושר פה אחד.